Neuvoston lausunto,

annettu 10 päivänä helmikuuta 2004,

Yhdistyneen kuningaskunnan tarkistetusta lähentymisohjelmasta vuodesta 2002-03 vuoteen 2008-09

(2004/C 43/07)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 9 artiklan 3 kohdan,

ottaa huomioon komission suosituksen, on kuullut talous- ja rahoituskomiteaa,

ANTAA SEURAAVAN LAUSUNNON:

Neuvosto tarkasteli 10 päivänä helmikuuta 2004 Yhdistyneen kuningaskunnan tarkistettua lähentymisohjelmaa, joka kattaa ajanjakson vuodesta 2002-03 vuoteen 2008-09. Tarkistettu ohjelma noudattaa suurelta osin vakaus- ja lähentymisohjelmien sisältöä ja muotoa koskevia käytännesääntöjä.

Tarkistetun ohjelman perustana on edelleen julkisen talouden kestävyyden säilyttäminen osana integroitua finanssipoliittista strategiaa, jolla pyritään nopeaan ja vakaaseen talouskasvuun. Ohjelmassa esitettyjen ennusteiden mukaan julkiset tulot ja menot kasvavat suhteessa BKT:hen koko ohjelmakauden ajan, ja myös alhaisella tasolla oleva julkinen velka kasvaa hiukan suhteessa BKT:hen. Parhaillaan toteutetaan laajaa julkista investointiohjelmaa.

Tarkistetussa ohjelmassa tehdään ero koko kansantaloutta koskevan keskiennusteen ja julkisen talouden ennusteissa käytettävien BKT-kasvulukujen välillä. Varovaisuussyistä jälkimmäiset asetetaan 0,25 prosenttiyksikköä vuodessa keskiennusteen alapuolelle. Kokonaistuotannon kasvu kiihtyy keskiennusteen mukaan arvioidusta 2 prosentista vuonna 2003 3-3,5 prosenttiin vuosina 2004 ja 2005. Vuosi 2006 on viimeinen vuosi, jolle on laadittu yksityiskohtaiset talousennusteet. Silloin kasvuvauhdin ennustetaan palaavan trenditasolle (2,5-3 %) ja nykyisen negatiivisen tuotantokuilun odotetaan umpeutuvan. Työllisyyden kasvun perustrendiksi arvioidaan 0,2 prosenttia vuodessa. YKHI-inflaation ennustetaan kiihtyvän hitaasti 1,5 prosentista vuonna 2003 kahteen prosenttiin (hiljattain korjattu inflaatiotavoite) vuonna 2006. Taloutta koskeva keskiskenaario on lähellä komission arviota, ja tarkistetussa ohjelmassa esitetyissä julkisen talouden ennusteissa käytetyt hieman alhaisemmat kasvuluvut ovat vielä lähempänä sitä. Julkisen talouden kasvuodotukset lyhyellä aikavälillä ovat kuitenkin tarkistetussa ohjelmassa hiukan korkeammat kuin komission arviossa.

Julkisessa taloudessa pyritään tarkistetun ohjelman mukaan saavuttamaan 2,6 prosentin alijäämä suhteessa BKT:hen vuonna 2004-05, kun vuoden 2003-04 arvioitu alijäämä on 3,3 prosenttia. Perusalijäämän ennustettu kehitys seuraavina vuosina on 2,4 prosenttia suhteessa BKT:hen vuonna 2005-06, 2,1 prosenttia vuonna 2006-07, 2,0 prosenttia vuonna 2007-08 ja 1,8 prosenttia vuonna 2008-09. Ennusteen mukaan suhdannekorjattu alijäämä supistuu vuonna 2004-05 2,0 prosenttiin suhteessa BKT:hen, mikä on 0,4 prosenttiyksikköä vähemmän kuin edellisenä vuonna. Seuraavien vuosien suhdannekorjatut alijäämät ovat 2,2, 2,1, 2,0 ja 1,8 prosenttia suhteessa BKT:hen. Yhteisesti sovittuihin menetelmiin perustuvat komission laskelmat suhdannekorjatuista muutoksista tuottavat samansuuntaisen tuloksen. Bruttovelkasuhteen odotetaan nousevan hitaasti 37,9 prosentista vuonna 2002-03 ja vakiintuvan 41,5 prosentin tasolle vuonna 2008-09.

Julkisen talouden alijäämän odotetaan ylittävän alijäämän viitearvon (3 % suhteessa BKT:hen) talousarviovuoden 2003-04 osalta. Jos näin käy, alijäämä saatetaan katsoa liialliseksi. Tuleviksi vuosiksi ennustetaan julkisyhteisöjen tulojen lisääntyvän huomattavasti suhteessa BKT:hen. Vaikka suhdannekorjatun alijäämän ennustetaan supistuvan 1,8 prosenttiin vuosina 2008-2009, yhtenäkään ohjelmakauden vuotena ei näyttäisi syntyvän komission laskelmien mukaan riittävää varmuusmarginaalia varmistamaan, ettei viitearvo ylity normaalin makrotaloudellisen suhdannevaihtelun oloissa. Tarkistetun ohjelman julkista taloutta koskevien ennusteiden mukaan vakaus- ja kasvusopimuksen keskipitkän aikavälin tavoitetta lähellä tasapainoa olevasta tai ylijäämäisestä julkisen talouden rahoitusasemasta ei saavuteta ohjelmakauden aikana. On kuitenkin todettava, että rahoitusasemaa koskevat ennusteet perustuvat huomattavassa määrin voimakkaaseen julkiseen investointiohjelmaan, jonka tuloksena julkisten investointien nettosuhde BKT:hen nousee 1,1 prosentista vuonna 2002-03 2,2 prosenttiin vuonna 2005-06, kun EU:n keskiarvo vuonna 2002 oli 1,5 prosenttia. Lisäksi bruttovelkasuhde jää selvästi alle 60 prosentin suhteessa BKT:hen koko ohjelmakauden ajan. Yhdistyneen kuningaskunnan viranomaiset ovat itse sitoutuneet siihen, että nettovelka on alle 40 % BKT:sta.

Yhdistyneen kuningaskunnan finanssipolitiikan keskeisiä tavoitteita on julkisen talouden kestävyyden säilyttäminen pitkällä aikavälillä, ja tavoitteen toteutumista tarkkaillaan jatkuvasti. Rahoitusaseman säilyminen vakaana keskipitkällä aikavälillä auttaa osaltaan torjumaan väestön ikääntymisestä johtuvan vaaran julkisen talouden joutumisesta epätasapainoon. Nykyisten politiikkojen perusteella Yhdistyneen kuningaskunnan valitsema tie näyttää kestävältä, mutta joitakin väestön ikääntymiseen liittyviä vaaroja voi ilmetä pitkällä aikavälillä. Määrällisiin indikaattoreihin perustuvan komission arvion mukaan julkinen velka suhteessa BKT:hen kasvaakin pitkällä aikavälillä. Sitä paitsi eläkejärjestelmän rahoituksen kestävyys riippuu suurelta osin yksityisten eläketurvan tarjoajien toiminnasta, etenkin jos maan yksityiset tarjoajat kattavat huomattavasti odotettua pienemmän osan eläketurvasta. Alhainen velkaantuneisuus ja verraten kevyt verotus antavat kuitenkin liikkumavaraa.

Vuoden 2003 laajoissa talouspolitiikan suuntaviivoissa suositetaan Yhdistyneen kuningaskunnan viranomaisille sen varmistamista, että ilmoitettuihin julkisten menojen (mukaan luettuina liikenneinfrastruktuuriin tehtävät investoinnit) korotuksiin liittyvät julkiset palvelut tarjotaan tehokkaasti ja kustannustehokkaasti. Tarkistetun lähentymisohjelman mukainen talouspolitiikka vastaa pääpiirteissään talouspolitiikan laajoissa suuntaviivoissa esitettyjä suosituksia varsinkin julkisen talouden rahoitusasemaan vaikuttavilta osiltaan.

(1) EYVL L 209, 2.8.1997.